CELEX: 32019D1351
Language: hr
Date: 2019-08-19 00:00:00
Title: Provedbena odluka Komisije (EU) 2019/1351 оd 19. kolovoza 2019. o utvrđivanju posebnih uvjeta za uvoz u Uniju i provoz kroz nju mesnih proizvoda i obrađenih želudaca, mjehura i crijeva dobivenih od svinja podrijetlom iz Republike Srbije nakon pojave afričke svinjske kuge u toj zemlji i o izmjeni Provedbene odluke 2013/426/EU (priopćeno pod brojem dokumenta C(2019) 6174) (Tekst značajan za EGP.)

20.8.2019   
               
               
                  HR
               
               
                  Službeni list Europske unije
               
               
                  LI 216/1
               
            
         PROVEDBENA ODLUKA KOMISIJE (EU) 2019/1351
         оd 19. kolovoza 2019.
         o utvrđivanju posebnih uvjeta za uvoz u Uniju i provoz kroz nju mesnih proizvoda i obrađenih želudaca, mjehura i crijeva dobivenih od svinja podrijetlom iz Republike Srbije nakon pojave afričke svinjske kuge u toj zemlji i o izmjeni Provedbene odluke 2013/426/EU
         
            
               (priopćeno pod brojem dokumenta C(2019) 6174)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 22. stavke 1. i 6.,
         budući da:
         
                     (1)
                  
                  
                     Afrička svinjska kuga veoma je zarazna i smrtonosna infekcija domaćih i divljih svinja, s potencijalom brzog širenja, osobito putem proizvoda dobivenih od zaraženih životinja i kontaminiranih neživih predmeta. U slučaju izbijanja afričke svinjske kuge u trećoj zemlji postoji rizik od unošenja uzročnika bolesti u Uniju uvozom živih svinja ili njihovih proizvoda.
                  
               
                     (2)
                  
                  
                     Srbija je 13. kolovoza 2019. Komisiji potvrdila izbijanje afričke svinjske kuge u Rabrovcu (selo Šume), Velikoj Krsni i Kusatku.
                  
               
                     (3)
                  
                  
                     U skladu s Uredbom Komisije (EU) br. 206/2010 (2) Srbija nema odobrenje za izvoz u Uniju živih svinja i svježeg svinjskog mesa. Međutim, u skladu s Odlukom Komisije 2007/777/EZ (3) države članice moraju odobriti uvoz u Uniju ili provoz kroz nju mesnih proizvoda, obrađenih želudaca, mjehura i crijeva domaćih svinja i farmski uzgojenih svinja i divljih svinja. Te proizvode od svinja moguće je uvesti iz Srbije u Uniju pod uvjetom da su podvrgnuti specifičnoj obradi „D” u skladu s člankom 3. i dijelom 2. Priloga II. toj odluci.
                  
               
                     (4)
                  
                  
                     Učinkovitost različitih obrada protiv afričke svinjske kuge utvrđena je u Prilogu III. Direktivi Vijeća 2002/99/EZ (4). Toplinska obrada pri temperaturi od najmanje 70 °C, koja se mora postići u svim dijelovima mesa u skladu sa specifičnom obradom „D” iz dijela 4. Priloga II. Odluci 2007/777/EZ, pri kojoj se za vrijeme obrade mesnih proizvoda i obrađenih želudaca, mjehura i crijeva mora u svim dijelovima mesa i/ili želudaca, mjehura i crijeva postići temperatura od najmanje 70 °C odnosno za sirovu šunku obrada koja se sastoji od prirodne fermentacije i zrenja najmanje devet mjeseci i rezultira vrijednošću Aw od najviše 0,93 i vrijednošću pH od najviše 6,0 ne smatraju se učinkovitima u uklanjanju rizika od afričke svinjske kuge u mesnim proizvodima i obrađenim želucima, mjehurima i crijevima.
                  
               
                     (5)
                  
                  
                     Kako bi se uklonio rizik od unošenja afričke svinjske kuge uvozom mesnih proizvoda i obrađenih želudaca, mjehura i crijeva dobivenih od svinja podrijetlom iz Srbije, potrebno je jamstvo da su ti proizvodi podvrgnuti učinkovitoj obradi za inaktiviranje virusa koji uzrokuje tu infekciju.
                  
               
                     (6)
                  
                  
                     Stoga bi uvoz u Uniju mesnih proizvoda i obrađenih želudaca, mjehura i crijeva koji se sastoje od svinjskog mesa ili mesa divljih svinja podrijetlom iz Srbije ili ga sadržavaju trebao biti odobren samo pod uvjetom da su ti mesni proizvodi i obrađeni želuci, mjehuri i crijeva podvrgnuti barem specifičnoj obradi „C” iz dijela 4. Priloga II. Odluci 2007/777/EZ, za koju je u obradi mesnog proizvoda i obrađenih želudaca, mjehura i crijeva potrebno postići temperaturu od najmanje 80 °C u svim dijelovima mesa i/ili želudaca, mjehura i crijeva. Može se primijeniti i stroža specifična obrada „B” iz dijela 4., za koju je potrebna obrada u hermetički zatvorenoj posudi do vrijednosti Fo tri ili više.
                  
               
                     (7)
                  
                  
                     Provedbenom odlukom Komisije 2013/426/EU (5) propisano je da se sva vozila koja su prevozila žive životinje u treću zemlju ili u njoj odnosno u dio njezina državnog područja koji je pogođen afričkom svinjskom kugom i naveden u Prilogu I. toj Provedbenoj odluci moraju nakon posljednjeg istovara primjereno očistiti i dezinficirati te da se takvo čišćenje i dezinfekcija moraju pri ulasku u Uniju primjereno dokumentirati.
                  
               
                     (8)
                  
                  
                     Zbog pojave afričke svinjske kuge u Srbiji potrebno je dodati tu zemlju na popis trećih zemalja ili njihovih regija u Prilogu I. Provedbenoj odluci 2013/426/EU.
                  
               
                     (9)
                  
                  
                     Provedbena odluka 2013/426/EU primjenjuje se do 31. prosinca 2019. Međutim, zbog nepovoljne situacije u pogledu afričke svinjske kuge u zemljama navedenima u toj Odluci i uzimajući u obzir epidemiologiju afričke svinjske kuge i mjere koje se u Uniji primjenjuju kada je riječ o toj bolesti, potrebno je produljiti razdoblje njezine primjene do 31. prosinca 2021. Provedbenu odluku 2013/426/EU trebalo bi stoga u skladu s time izmijeniti.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Države članice odobravaju uvoz u Uniju ili provoz kroz nju mesnih proizvoda i obrađenih želudaca, mjehura i crijeva domaćih svinja, farmski uzgojene divljači dvopapkara (svinje) ili divljih svinja podrijetlom iz Republike Srbije pod sljedećim uvjetima:
            
                        (a)
                     
                     
                        takvi su proizvodi podvrgnuti specifičnoj obradi „C” ili „B” kako je definirano u dijelu 4. Priloga II. Odluci 2007/777/EZ; i
                     
                  
                        (b)
                     
                     
                        države članice jamče da se samo pošiljke takvih proizvoda koje su u skladu sa zahtjevima iz obrasca javnozdravstvenog certifikata i certifikata o zdravlju životinja:
                        
                                    i.
                                 
                                 
                                    iz Priloga III. Odluci 2007/777/EZ uvoze u Uniju,
                                 
                              
                                    ii.
                                 
                                 
                                    iz Priloga IV. toj Odluci unose u Uniju i namijenjene su trećoj zemlji odmah nakon provoza ili nakon skladištenja u skladu s člankom 12. stavkom 4. ili člankom 13. Direktive Vijeća 97/78/EZ (6) i nisu namijenjene uvozu u Uniju i
                                 
                              
                  
                        (c)
                     
                     
                        odgovarajući certifikat prati takve pošiljke i potvrđuje da je provedena potrebna specifična obrada iz točke (a), a ispunjava ga i potpisuje službeni veterinar treće zemlje otpreme.
                     
                  
         
            Članak 2.
            Provedbena odluka 2013/426/EU mijenja se kako slijedi:
            
                        (1)
                     
                     
                        Članak 4.a zamjenjuje se sljedećim:
                        
                           „Članak 4.a
                           Ova Odluka primjenjuje se do 31. prosinca 2021.”;
                        
                     
                  
                        (2)
                     
                     
                        U Prilogu I. iza riječi „Rusija” umeće se riječ „Srbija”.
                     
                  
         
            Članak 3.
            Ova Odluka primjenjuje se do 31. prosinca 2021.
         
         
            Članak 4.
            Ova je Odluka upućena državama članicama.
         
         
            Sastavljeno u Bruxellesu 19. kolovoza 2019.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 24, 30.1.1998., str. 9.
         
         
            (2)  Uredba Komisije (EU) br. 206/2010 od 12. ožujka 2010. o utvrđivanju popisa trećih zemalja, državnih područja ili njihovih dijelova odobrenih za unos u Europsku uniju određenih životinja i svježeg mesa te zahtjeva veterinarskog certificiranja (SL L 73, 20.3.2010., str. 1.).
         
            (3)  Odluka Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ (SL L 312, 30.11.2007., str. 49.).
         
            (4)  Direktiva Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (SL L 18, 23.1.2003., str. 11.). (OJ L 18, 23.1.2003, p. 11).
         
            (5)  Provedbena odluka Komisije 2013/426/EU od 5. kolovoza 2013. o mjerama za sprečavanje unošenja u Uniju virusa afričke svinjske kuge iz određenih trećih zemalja ili dijelova državnog područja trećih zemalja u kojima je potvrđena prisutnost te bolesti i o izmjeni Odluke 2011/78/EU (SL L 211, 7.8.2013., str. 5.).
         
            (6)  Direktiva Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (SL L 24, 30.1.1998., str. 9.).